Vanasti pakkus sellaseid vastolusid kuningakoda oma teaaterlikkude tseremoniaalidega ja inimlikult  närutsevate kojaintriigidega. Demokratismi päevil see teaater on üle läinud parlamenti ja lehetoimetusse. See on sama vastolu, kui te astute toredasse säravasse kohvikusse, mis otse läigib ja kiirgab ilu ja puhtuse võistlusest, samal ajal kui politsei, võib olla, köögis protokolli teeb mustuse ja kasimatuse pärast. Lehetoimetus oma äripäeva inimlikkuses on avaliku arvamise köök. Kes nõuab, et avalik arvamine valmistades sama ilus, puhas ja isuäratav oleks kui serveerides, see peaks ka teatri illusioone maitseda  võima - kulisside tolmuses tõeluses.